
OMSENDBRIEF 6/2021
BESTELLING KERKJAARBOEK 2022

AAN ALLE SAAKGELASTIGDES VAN GEMEENTES

Geagte Broeder/Suster

Hierby ingesluit is ’n bestelvorm vir die Kerkjaarboek 2022.

Oor die afgelope twee jaar het u bekend geraak met die nuwe formaat waarin ons die Jaarboek uitgee. Ons dagstukkieboek (Brandende Bos-reeks) word só opgestel dat dit nie jaartal spesifiek is nie. Aangesien die statistiek en AP kerkspesifieke inligting ook nie meer in een boek saam met die dagstukkies gebind word nie, maar apart uitgegee word, maak dit die boek ’n ideale geskenk ook vir mense buite die AP kerkverband. Dit is steeds ’n handige hulpmiddel met die oog op geestelike verryking en huisgodsdiens. Soos altyd, is daar vanjaar weer met groot sorg aan die gehalte van die publikasie aandag gegee.

Die tweede deel van die jaarboek, naamlik Statistiek en Inligting bied steeds toegang tot alle noodsaaklike inligting in verband met gemeentes, predikante, kontakgegewens, ensovoorts. Dit is dus steeds ’n onontbeerlike item in elke gemeente se administrasie. 

Hierdie jaar se dagstukkies, getiteld Onder Sy heerskappy, is geskryf aan die hand van 12 temas. Dit is gemik op die Christen se lewe onder God se heerskappy. Die temas wat behandel word, sluit in:

· ’n Godvrugtige lewenswandel 
· Geestelike groei
· Verhoudings
· Gebed
· Versoekings
· Identiteit
· Diensbaarheid
· Rentmeesterskap
· Geloof(sekerheid)
· Kinderopvoeding
· Barmhartigheid
· Gawes

Ons sluit graag weer ’n spesiale aanbieding in, met die oog daarop om u geestelike ervaring verder te verryk. Die Gebede van Jesus deur dr. Mark Jones komplementeer hierdie jaar se dagstukkies en sluit treffend aan by verskeie van die temas wat behandel word. Hoewel hy in die besonder op die gebedslewe van die Here Jesus fokus, plaas hy ook klem op verskeie aspekte van die lewe van ons Verlosser wat met die lewe van God se kinders ooreenstem. Hierdie spesiale aanbieding is slegs geldig tot 6 Oktober 2021.

Die opsies vir 2022 is soos volg:

OPSIE 1: Slegs dagstukkies:	R115,00
OPSIE 2: Slegs Statistiek en Inligting (gedruk): 	R50,00
OPSIE 3: Spesiale aanbieding (Dagstukkies + Gebede van Jesus):	R225,00

Wil u nie asseblief toesien dat die Jaarboek baie pertinent deur middel van ’n afkondiging onder die gemeente se aandag gebring word nie? Vir u gerief is die bestelvorm (hierby aangeheg) in ’n invulbare PDF-formaat. Sodoende kan u dit elektronies invul. Klik net op die blou-verligte veld wat voltooi moet word en tik dan die besonderhede daar in. Andersins is u steeds welkom om die dokument uit te druk, per hand te voltooi en weer aan ons terug te e-pos na boekwinkel@liginduisternis.co.za. Sorg asseblief dat ons u gemeente se bestelling teen 21 September 2021 ontvang.

U kan ook van ons elektroniese bestelvorm gebruik maak deur op die volgende skakel te klik: https://bit.ly/3fY47ub

Vir die wat dit verkies, sal ons die inligting en statistiek ook weer as interaktiewe PDF teen R30,00 per eksemplaar beskikbaar stel. Dit sal by ons aanlyn-boekwinkel beskikbaar wees www.apk.co.za/boekwinkel. Sodra die skakel daarheen gereed is, sal dit deur middel van WhatsApp en e-pos aan alle gemeentes deurgegee word.

Maak asseblief seker dat ons u bestelling betyds ontvang. Ons sien uit daarna om van u te hoor.

Vriendelike groete

